CELEX: 32014R0893
Language: lv
Date: 2014-08-14 00:00:00
Title: Komisijas Īstenošanas regula (ES) Nr. 893/2014 ( 2014. gada 14. augusts ), ar ko aizliedz ar zivju krātiņveida lamatām, kas reģistrētas Itālijā, Portugālē un Spānijā, veikt zilo tunzivju zvejas darbības Atlantijas okeānā uz austrumiem no 45° rietumu garuma un Vidusjūrā

19.8.2014   
            
            
               LV
            
            
               Eiropas Savienības Oficiālais Vēstnesis
            
            
               L 244/1
            
         KOMISIJAS ĪSTENOŠANAS REGULA (ES) Nr. 893/2014
   (2014. gada 14. augusts),
   ar ko aizliedz ar zivju krātiņveida lamatām, kas reģistrētas Itālijā, Portugālē un Spānijā, veikt zilo tunzivju zvejas darbības Atlantijas okeānā uz austrumiem no 45° rietumu garuma un Vidusjūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2009. gada 20. novembra Regulu (EK) Nr. 1224/2009, ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem (1), un jo īpaši tās 36. panta 2. punktu,
   tā kā:
   
               (1)
            
            
               Padomes 2014. gada 20. janvāra Regulā (ES) Nr. 43/2014, ar ko 2014. gadam nosaka konkrētu zivju krājumu un zivju krājumu grupu zvejas iespējas, kuras piemērojamas Savienības ūdeņos un – attiecībā uz Savienības kuģiem – konkrētos ūdeņos, kas nav Savienības ūdeņi (2), ir noteikts, kādu daudzumu zilo tunzivju Eiropas Savienības zvejas kuģi, tostarp ar zivju krātiņveida lamatām, 2014. gadā drīkst nozvejot Atlantijas okeānā uz austrumiem no 45° rietumu garuma un Vidusjūrā.
            
         
               (2)
            
            
               Padomes 2009. gada 6. aprīļa Regulā (EK) Nr. 302/2009 par daudzgadu plānu zilās tunzivs krājumu atjaunošanai Atlantijas okeāna austrumu daļā un Vidusjūrā, par grozījumiem Regulā (EK) Nr. 43/2009 un par Regulas (EK) Nr. 1559/2007 atcelšanu (3) ir noteikts, ka dalībvalstīm jāinformē Komisija par individuālajām kvotām, kas iedalītas to kuģiem, kuri garāki par 24 metriem. Attiecībā uz nozvejotājkuģiem, kuru garums nepārsniedz 24 m, un zivju krātiņveida lamatām dalībvalstīm Komisija jāinformē vismaz par tām kvotām, kas iedalītas ražotāju organizācijām vai kuģu grupām, kas zvejo ar tamlīdzīgiem zvejas rīkiem.
            
         
               (3)
            
            
               Kopējās zivsaimniecības politikas mērķis ir nodrošināt zvejniecības jomas dzīvotspēju ilgtermiņā, saskaņā ar piesardzīgu pieeju ilgtspējīgā veidā izmantojot ūdeņu dzīvos resursus.
            
         
               (4)
            
            
               Regulas (EK) Nr. 1224/2009 36. panta 2. punktā noteikts, ka tad, ja Komisija, pamatojoties uz dalībvalstu sniegto informāciju vai citu tās rīcībā esošo informāciju, konstatē, ka Eiropas Savienībai, dalībvalstij vai dalībvalstu grupai pieejamās zvejas iespējas var uzskatīt par pilnībā izmantotām attiecībā uz vienu vai vairākiem zvejas rīkiem vai flotēm, Komisija informē par to attiecīgās dalībvalstis un aizliedz zvejas darbības attiecībā uz konkrēto apgabalu, zvejas rīku, krājumu, krājumu grupu vai konkrētajās zvejas darbībās iesaistīto floti.
            
         
               (5)
            
            
               Komisijas rīcībā esošā informācija liecina, ka zvejas iespējas, kas zilo tunzivju zvejai Atlantijas okeānā uz austrumiem no 45° rietumu garuma un Vidusjūrā iedalītas attiecībā uz zivju krātiņveida lamatām, kas reģistrētas Itālijā, Portugālē un Spānijā, ir pilnībā izmantotas.
            
         
               (6)
            
            
               Itālija 7. jūlijā informēja Komisiju par to, ka tā no 2014. gada 29. jūnija pulksten 15.00 ir aizliegusi veikt zvejas darbības ar trijām zivju krātiņveida lamatām, kuras 2014. gadā aktīvi darbojās zilo tunzivju zvejā.
            
         
               (7)
            
            
               Portugāle 16. jūlijā informēja Komisiju par to, ka tā no 2014. gada 15. jūlija pulksten 00.00 ir aizliegusi veikt zvejas darbības ar trijām zivju krātiņveida lamatām, kuras 2014. gadā aktīvi darbojās zilo tunzivju zvejā.
            
         
               (8)
            
            
               Spānija 10., 18. un 20. jūnijā informēja Komisiju par to, ka tā ir aizliegusi veikt zvejas darbības ar četrām zivju krātiņveida lamatām, kuras 2014. gadā aktīvi darbojās zilo tunzivju zvejā; divām zivju krātiņveida lamatām aizliegumu piemēroja no 10. jūnija, vienām – no 19. jūnija un atlikušajām vienām – no 20. jūnija; tādējādi no 2014. gada 20. jūnija pulksten 00.00 ir aizliegtas visas šādas darbības.
            
         
               (9)
            
            
               Neskarot iepriekš minēto Itālijas, Portugāles un Spānijas rīcību, Komisijai ir jāapstiprina, ka no 2014. gada 29. jūnija pulksten 15.00 ar zivju krātiņveida lamatām, kas reģistrētas Itālijā, no 15. jūlija pulksten 00.00 ar zivju krātiņveida lamatām, kas reģistrētas Portugālē, un no 20. jūnija pulksten 00.00 ar zivju krātiņveida lamatām, kas reģistrētas Spānijā, ir aizliegts zvejot zilās tunzivis Atlantijas okeānā uz austrumiem no 45° rietumu garuma un Vidusjūrā,
            
         IR PIEŅĒMUSI ŠO REGULU.
   1. pants
   Zilo tunzivju zveja, kuru ar Itālijā reģistrētām zivju krātiņveida lamatām veic Atlantijas okeānā uz austrumiem no 45° rietumu garuma un Vidusjūrā, ir aizliegta no 2014. gada 29. jūnija pulksten 15.00.
   Zilās tunzivis, kuras no minētā datuma ir nozvejotas ar minētajām krātiņveida lamatām, ir aizliegts paturēt uz kuģa, ievietot sprostos nobarošanai vai audzēšanai, pārkraut citā kuģī, pārvietot vai izkraut krastā.
   2. pants
   Zilo tunzivju zveja, kuru ar Portugālē reģistrētām zivju krātiņveida lamatām veic Atlantijas okeānā uz austrumiem no 45° rietumu garuma un Vidusjūrā, ir aizliegta no 2014. gada 15. jūlija pulksten 00.00.
   Zilās tunzivis, kuras no minētā datuma ir nozvejotas ar minētajām krātiņveida lamatām, ir aizliegts paturēt uz kuģa, ievietot sprostos nobarošanai vai audzēšanai, pārkraut citā kuģī, pārvietot vai izkraut krastā.
   3. pants
   Zilo tunzivju zveja, kuru ar Spānijā reģistrētām zivju krātiņveida lamatām veic Atlantijas okeānā uz austrumiem no 45° rietumu garuma un Vidusjūrā, ir aizliegta vēlākais no 2014. gada 20. jūnija pulksten 00.00.
   Zilās tunzivis, kuras no minētā datuma ir nozvejotas ar minētajām krātiņveida lamatām, ir aizliegts paturēt uz kuģa, ievietot sprostos nobarošanai vai audzēšanai, pārkraut citā kuģī, pārvietot vai izkraut krastā.
   4. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 14. augustā
      
         
            Komisijas
         
         
            un tās priekšsēdētāja vārdā –
         
         
            priekšsēdētāja vietnieks
         
         Michel BARNIER
      
   
   
      (1)  OV L 343, 22.12.2009., 1. lpp.
   
   
      (2)  OV L 24, 28.1.2014., 1. lpp.
   
   
      (3)  OV L 96, 15.4.2009., 1. lpp.